Ego Guichardus Dei gratia Lugdunensis archiepiscopus apostolice sedis legatus universis fidelibus in perpetuum. Notum fieri volumus presentibus et futuris quod Philippus abbas Sancti Benigni Divionensis et monachorum ecclesie sue conventus concesserunt ecclesie Cisterciensi domum que dicitur Ducisse et vineam et pratum cum tota adiacenti possessione sicut dux Hugo et ducissa Maltildis tenuerant de ecclesia Sancti Benigni et tam idem dux et ducissa quam filius eorum Oddo Cisterciensis ecclesie salvo iure ecclesie Sancti Benigni donaverant sine cuius assensu nulla alia ecclesia illam possessionem poterat optinere. Itaque per manum nostram et venerabilium fratrum et coepiscoporum nostrorum Gauterii Lingonensis et Petri Cabilonensis, abbas Philippus et ecclesia Sancti Benigni totam illam possessionem ecclesie Cisterciensi concesserunt liberam et quietam ab omni prestatione decimarum vel alterius cuiuslibet consuetudinis aut pensionis sub annuo tamen censu XLa solidorum Divionensis monete solvendo in mense martio sine occasione aliqua ea die qua voluerint fratres Cistercienses. Quod si infra mensem illum census solutus non fuerit licebit ecclesie Sancti Benigni et pignus tollere sicut de aliis censualibus terris fieri solet et censum suum si voluerit cum legitima emendatione exigere. Eo quoque tenore et sub ea conditione concessa est fratribus Cisterciensibus ipsa possessio ut neque ecclesiam neque cymiterium neque molendinum vel fullonum vel etiam furnum vel batandos ad corticem pulverizandum ibi construant neque piscationem aque habeant sed ipsam aquam si voluerint per domum vel circa eam divertant sine aliqua tamen elevatione alicuius cluse vel quolibet aque retinaculo. Hoc etiam convenit inter utrasque ecclesias ut si quas deinceps possessiones in eadem villa Divionensi vel in territorio eius Cisterciensis ecclesia quocumque modo adquisierit ad ius ecclesie Sancti Benigni pertinentes nichil perdat ecclesia Sancti Benigni de iure que in eis prius habebat sed sicut prius reddebant qui eas tenuerant et censum et decimas et alias consuetudines ecclesia Cistercii exsolvat. Ut autem hec omnia inviolabiliter in perpetuum observentur sigilli nostri impressione et sigillis predictorum episcoporum sed et probabilium personarum subscritione presentem cartam signari fecimus et muniri. S Gauterii episcopi Lingonensis. S Petri episcopi Cabilonensis. S Philippi abbatis Sancti Benigni. S Alexandri abbatis Cisterciensis. S Willermi abbatis de Firmitate. S Hervei abbatis Ugneiacensis. S Garnerii. S Gerardi Lingonensis archidiaconorum. S Walterii decani Cabilonensis. S Bartholomei archidiaconi Cabilonensis. S Beraldi archipresbiteri de Sendrens. S Hugonis Remensis clerici nostri. Actum Divione anno ab Incarnatione Domini Mo Co LXXIo.